РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/329-15

21. јул 2015. године

Б е о г р а д

ЗАПИСНИК

23. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 21. ЈУЛА 2015. ГОДИНЕ

 Седница је почела у 14,00 часова.

 Седници је председавала мр Александра Јерков, председница Одбора.

 Седници су присуствовали: Милан Кнежевић, Милан Ковачевић (заменик Милете Поскурице), Марко Атлагић, Ирена Алексић, Љубиша Стојмировић, Владимир Орлић, Невенка Милошевић, Анамарија Вичек, Жарко Обрадовић, Дијана Вукомановић, Милан Кораћ (заменик Јелисавете Вељковић), Нинослав Стојадиновић, Милена Бићанин, Олена Папуга и Риза Халими, чланови Одбора.

 Седници није присуствовао: Небојша Петровић као ни његов заменик.

 Седници је присуствовао Срђан Вербић, министар просвете, науке и технолошког развоја.

**На предлог председнице Одбора, усвојен је следећи:**

Д н е в н и р е д

1. **Раматрање Предлога закона о изменама Закона о високом образовању- у начелу;**
2. **Раматрање Предлога закона о измени Закона о основама система образовања и васпитања- у начелу;**
3. **Разматрање Предлога за измену утврђене збирне листе кандидата за избор чланова Националног просветног савета**

 Пре преласка на разматрање тачака дневног реда, стављени су на гласање записници 21. и 22. седнице Одбора, који су, затим, једногласно усвојени.

 Прва тачка дневног реда: **Раматрање Предлога закона о изменама Закона о високом образовању у начелу**

 Председница је поздравила министра Срђана Вербића и замолила га да у оквиру прве тачке дневног реда образложи измене које је Влада предложила Народној скупштини.

 Министар Срђан Вербић започео је своје излагање наводећи да се измене Закона односе на усклађивање закона са закључцима донетим након договора са студентима који је постигнут у октобру прошле године, а тичу се броја испитних рокова и броај потребних бодова за останак на буџету тј. продужетак апсолвенстког рока. Закон о високом образовању је у изради, у међувремену, постојећи треба ускладити са већ постигнутим договорима. Питање броја испитних рокова не би требало да се налази у закону као што је и случај у већини земаља будући да се најдиректније односи на питање аутономије универзитета. Министарство сматра да је оптимално четири испитна рока, али то је питање којим би требало да се баве факултети, односно сами универзитети. Што се тиче питања броја бодова, оно је елаборирано већ више пута, те га сада не би требало детаљно разматрати. Будући да су измене минорне, нема потребе даље их образлагати, додао је министар на крају.

 Народни посланик Нинослав Стојадиновић, на почетку је рекао да сматра како измене јесу веома мале, али да суштински нису минорне. Уколико се у наредну годину прелази са 48 бодова, сасвим је нелогично на завршној години тражити да студент, поред тих 48 има и оних 12 бодова који су му недостајали, те је у реду да се та једна година одобри као апсолвентски стаж и да се иста финансира из буџета. Што се тиче питања испитних рокова, проблем је увек око тога постојао, али није у реду у потпуности се позивати на аутономију универзитета. Изнео је примедбу да је било потребно консултовати Национални савет за високо образовање, као и КОНУС. У вези са бројем испитних рокова, требало би уважити специфичности факултета јер би се њихов став око тога, шта је најбоље, разликовао. Он је напоменуо, да разуме да је тешко то помирити тако да сви буду задовољни, али да не треба никако препустити високошколским установама да свака за себе одлучује. Због тога сматра добрим раније дефинисана четири основна рока уз напомену да сами универзитети могу одредити и додатне рокове, ако је то потребно.

 Народни посланик Марко Атлагић у свом излагању изразио је задовољство поводом измена у Закону додавши да сматра да су рокови нешто сасвим непотребно и да сам студент треба да има право изласка на испит било када, односно кад год га је спремио. Навео је пример студента који спрема испит два месеца, а не стиже да га пријави у задатом року, као демонстрацију чињенице колико му то ремети сам процес студирања. Истакао је даље, да се у потпуности слаже са тим да треба образовним установама препуститит питање рокова. Додао је, да сматра да ће се студенти враћати државним факултетима будући да ће имати више од досадашња четири рока као што је сада случај на приватним факултетима и да ће моћи лакше да одаберу где желе да студирају. Завршио је своје излагање, истакавши да је сагласан са обе предложене измене закона.

 Народни посланик Љубиша Стојимировић навео је, такође, да је сагласан са изменама, посебно са тим да се факултетима омогући одлучивање о више рокова као и да верује да ће овај нови закон бити успешан у решавању и осталих спорних питања.

 Народна посланица Анамарија Вичек истакла је да ће подржати обе измене. Сматра да идеалан систем не постоји, али да је свакако најважније како ће се он примењивати у пракси. Такође се нада, да неће доћи до злоупотреба, а да не би било на одмет дефинисати некакав минималан број рокова, као и некакву горњу границу.

 Народни посланик Жарко Обрадовић рекао је да се слаже са обе измене закона. Напоменуо је да постоје две веома важне чињенице, прво да је потребно да студенти као и цела академска јавност стане иза овог предлога и друга, да се мора одговорити на одређена спорна питања. Једно такво питање је, зашто студијски програми нису прилагођени, као и да ли се настава обавља на квалитетан и адекватан начин, да ли су уџбеници усклађени да прате цео систем итд. Подсетио је, да је дефинисање четири рока настало у сагласности са студентима и професорима што сматра најквалитетнијим начином. Додао је, да питања броја рокова као и броја бодова јесу важна, али да је суштински најзначајније како се настава изводи у пракси, да ли и како студенти учествују у њој, да ли су студијски програми прилагођени, да ли су уџбеници довољно квалитетни итд. На крају је закључио да ће свакако подржати Закон. Народни посланик Владимир Павићевић обавестио је Одбор о споразуму, који се тиче мобилности, Универзитета у Констанцу и Универзитета у Београду којим се студентима омогућава студирање без додатних трошкова по семестру на Универзитету у Констанцу и признавање истог по повратку на матични факултет. Затим је упутио питање министру Срђану Вербићу о томе, како и зашто се не бавимо питањем академске честитости и интегритета, које сматра кључним, као и како ће се избећи вероватан хаос увођењем поменутих измена закона које се тичу броја испитних рокова.

 Народни посланик Нинослав Стојадиновић желео је да истакне како је мобилност студената заправо једно од најосетљивијих питања болоњског процеса у свим земљама.

 Народни посланик Марко Атлагић сматра да би требало поћи од предиспитних обавеза студената, чиме би променили традиционални приступ. Што се тиче питања академске честитости, слаже се да је веома важно активно се бавити тим питањем да би се, пре свега, избегле манипулације и злоупотребе. Своје излагање завршио је напоменувши да сматра како рокове не би требало одређивати, већ треба омогућити студентима да на испит изађу сваки пут када су спремили градиво.

 У дискусији, која је уследила, народни посланици Владимир Орлић, Љубиша Стојимировић и Владимир Павићевић подржали су Предлог измене закона као и народна посланица Милена Бићанин која је додала да сматра да држава треба да одреди некакав оквир у смислу минимума и максимума броја испитних рокова док све остало треба препустити самим универзитетима.

 Министар Срђан Вербић навео је да је финансирања виског образовања најважније, као и питање кадрова што ни у ком случају не умањује важност осталих питања. Када је реч о академској честитости, то је нешто што се подразумева и што не би требало експлицитно и посебно наглашавати.

 **Председница, Александра Јерков ставила је на гласање извештај којим се Народној скупштини предлаже прихватање Предлога закона о изменама Закона о високом образовању- у начелу.** Четрнаест народних посланика је гласало за, нико није био против, двоје није гласало.Констатовано је **да је Одбор прихватио овај предлог.**

Друга тачка дневног реда: **Раматрање Предлога закона о измени Закона о основама система образовања и васпитања-у начелу**

 Министар Срђан Вербић рекао је да је јавна расправа на ову тему завршена, да измена има много и да оне не зависе од рокова, осим оних које се тичу одласка у пензију радника којима то „следује“ у септембру. Предложеном изменом Закона, они сада имају могућност за повољније услове пензионисања. Ранијим законским решењем било је предвиђено да наставнику, васпитачу или стручном сараднику престаје радни однос на крају школске године у којој наврши 40 година стажа осигурања или 65 година живота и најмање 15 година стажа осигурања; дакле

 када се испуни бар један од ова два услова, али су овим решењем остајали трајно ускраћени за 0.34% новчаног износа за сваки месец пре навршенених 65 година живота. Сада се та одредба брише, па се овом изменом то регулише тако, што се даје могућност одлучивања по ком ће се основу отићи у пензију, што значи да је могуће изабрати и одлазак по ипуњењу оба.

 Народни посланик Нинослав Стојадиновић напоменуо је, да се са једне стране даје могућност избора продужавања радa, а а са друге стране најавњено је отпуштање одређеног броја радника те да су те две ствари у директној колизији што види као проблем.

 Министар Срђан Вербић појаснио је како нема разлога вршити неправичну рационализацију према одређеној групи људи, те самим тим нема потребе да се посебним законом о основама образовања пооштравају одредбе Закона о раду.

 Народни посланик Марко Атлагић, Нинослав Стојадиновић, народна посланица Милена Бићанин, као и народна посланица Анамарија Вичек подржали су измену закона.

 **Председница Одбора је ставила на гласање извештај којим се Народној скупштини предлаже прихватање Предлога закона о измени Закона о основама система образовања и васпитања- у начелу.** Дванаест народних посланика је гласало „за“,нико није био „против“,четворо није гласало**.** Констатовано је **да је Одбор прихватио овај предлог.**

 Трећа тачка дневног реда: **Разматрање Предлога за измену утврђене збирне листе кандидата за избор чланова Националног просветног савета**

 Председница је обавестила Одбор, да је 16. јула из Уније послодаваца Србије стигло писмо да се повлачи предлог да се за члана Националног просветног савета кандидује проф. др. Славенко Гргуревић због тога што је он у међувремену прешао на другу дужност, а да се остаје при предлогу кандидатуре Ивана Ковачевића. Будући да Народна скупштина још није изабрала нови састав Националног просветног савета, постоји могућност модификације збирне листе.

 Народни посланик Владимир Орлић појаснио је, да би се у овом случају остало са само једним кандидатом, што је противно Закону, и зато је предлажио да се не повлачи други кандидат док се на добије његова замена да се не би поновила ситуација као са САНУ.

 Након дискусије, председница Одбора је предложила да се од Уније послодаваца затражи обавештење, да ли се повлачи кандидатура Славанка Гргуревића и у складу са Законом, предлаже још један кандидат, поред Ивана Ковачевића.

 Уколико Унија не предлаже новог кандидата, а имајући у виду да је Збирна листа кандидата овлашћених предлагача за чланове Националног просветног савета утврђена на седници Одбора, 8. јуна и упућена Народној скупштини на одлучивање, избор чланова ће се извршити на основу постојеће листе.

 Овај предлог закључка је усвојен.

Седница је завршена у 16,00 часова.

 СЕКРЕТАР ПРЕДСЕДНИЦА

Драгомир Петковић мр Александра Јерков